CELEX: 52017PC0079
Language: bg
Date: 2017-02-23
Title: Предложение за РЕГЛАМЕНТ НА СЪВЕТА за изменение на Регламент (ЕС) № 479/2013 на Съвета от 13 май 2013 година за освобождаване от изискването за подаване на обобщени декларации за въвеждане и за напускане за съюзни стоки, придвижвани през коридора Neum

ЕВРОПЕЙСКА КОМИСИЯ
            Брюксел, 23.2.2017
            COM(2017) 79 final
            2017/0030(NLE)
            Предложение за
            РЕГЛАМЕНТ НА СЪВЕТА
            за изменение на Регламент (ЕС) № 479/2013 на Съвета от 13 май 2013 година за освобождаване от изискването за подаване на обобщени декларации за въвеждане и за напускане за съюзни стоки, придвижвани през коридора Neum
            
               
         
         
            
               ОБЯСНИТЕЛЕН МЕМОРАНДУМ
            
            
            
               1.КОНТЕКСТ НА ПРЕДЛОЖЕНИЕТО
            
            
               Коридорът Неум (Neum) е мястото, където територията на Босна и Херцеговина достига брега на Адриатическо море, разделяйки района на Дубровник от останалата част на Хърватия.
            
            
               •Основания и цели на предложението
            
            
               С член 3 от Регламента за Неум се предвижда – при определени условия – освобождаване от изискването за подаване на обобщени декларации за въвеждане и за напускане за пратките, които пресичат коридора Неум. Освобождаването може да бъде ползвано, ако общата стойност на всяка пратка не надвишава 10 000 EUR (член 4, буква а) и ако са изпълнени другите условия по член 4, буква б). По този начин Регламентът за Неум предвижда изключение от определени разпоредби на Регламент (ЕИО) № 2913/92 на Съвета относно създаване на Митнически кодекс на Общността и Регламент (ЕИО) № 2454/93 на Комисията за определяне на разпоредби за прилагане на Митническия кодекс на Общността.
            
            
               На 1 май 2016 г. Регламент (ЕИО) № 2913/92 на Съвета бе заменен с Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (МКС). 
            
            
               Регламент (ЕИО) № 2454/93 на Комисията, актът за прилагане на Регламент (ЕИО) № 2913/92, бе: 
            
            
               отменен от Регламент за изпълнение (ЕС) 2016/481 на Комисията; 
            
            
               впоследствие заменен със: 
            
            
               Делегиран регламент (EC) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза; както и
            
            
               Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза.
            
            
               •Съгласуваност с действащите разпоредби в тази област на политиката
            
            
               Приложното поле на член 3 от Регламента за Неум, в т.ч. прагът от 10 000 EUR, сега се покрива от член 126 от Делегирания регламент на Комисията, доколкото с тази разпоредба приложимият за освобождаването праг се увеличава на 15 000 EUR.
            
            
               Комисията смята, че Регламентът за Неум следва да бъде изменен, така че обхватът на освобождаването да бъде съобразен със сумата по член 126 от Делегирания регламент на Комисията (15 000 EUR). Освен това препратките към други нормативни актове и терминологията в Регламента за Неум също следва да бъдат съобразени с нормативната уредба на МКС.
            
            
               По силата на член 6 от Регламента за Неум Република Хърватия пое задължението да наблюдава положението и до 1 март 2014 г. да информира Европейската комисия за всички открити нередности, както и за мерките, които е предприела впоследствие за отстраняване на тези нередности. 
            
            
               По силата на член 7 от Регламента за Неум в срок от две години от датата на влизането му в сила Комисията трябваше да представи на Съвета доклад, съдържащ оценка на прилагането му. На 11 ноември 2015 г. Комисията представи доклада на Съвета и заключи, че „равнището на прилагане на Регламента за Неум е задоволително и няма основание за спиране на действието или отмяна на Регламента“.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
         
         
            
               
                  С настоящия регламент се изменя Регламент (ЕС) № 479/2013 от 13 май 2013 г. (наричан по-нататък „Регламентът за Неум“), който бе приет на основание на член 43 от Акта относно условията за присъединяване на Република Хърватия към ЕС (наричан по-нататък „Актът за присъединяване“). В Акта за присъединяване се предвижда, че по предложение на Комисията Съветът определя условията, при които съюзните стоки, придвижвани през коридора Неум, се освобождават от изискването за обобщена декларация за въвеждане или за напускане. Следователно член 43 от Акта за присъединяване е правилното правно основание.
               
            
            
               2017/0030 (NLE)
            
            
               Предложение за
            
            
               РЕГЛАМЕНТ НА СЪВЕТА
            
            
               за изменение на Регламент (ЕС) № 479/2013 на Съвета от 13 май 2013 година за освобождаване от изискването за подаване на обобщени декларации за въвеждане и за напускане за съюзни стоки, придвижвани през коридора Neum
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Договора за присъединяването на Република Хърватия към Европейския съюз,
            
            
               като взе предвид Акта относно условията за присъединяване на Хърватия, и по-специално член 43 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)В член 4, буква а) от Регламент (ЕС) № 479/2013 на Съвета се предвижда освобождаване от изискването за подаване на обобщени декларации за въвеждане и за напускане за съюзните стоки, които се придвижват през коридора Неум (Neum), когато общата стойност на всяка пратка не надвишава 10 000 EUR и когато съюзните стоки са придружени от фактури или транспортни документи, отговарящи на условията по член 4, буква б) от посочения регламент. 
            
            
               (2)Прагът от 10 000 EUR бе определен съобразно с един равностоен праг, който е предвиден в член 317, параграф 4 от Регламент (ЕИО) № 2454/93 на Комисията
                  1
               , и представлява границата, под която е достатъчно стоките да бъдат придружени от фактура или транспортен документ, за да приемат митническите органи, че статусът им на съюзни стоки е доказан. Ако тези условия са изпълнени, не се изисква заверка от компетентните митнически органи.
            
            
               (3)От 1 май 2016 г. Митническият кодекс на Общността, създаден с Регламент (ЕИО) № 2913/92 на Съвета
                  2
               , бе заменен с Митническия кодекс на Съюза, създаден с Регламент (ЕС) № 952/2013 на Европейския парламент и на Съвета
                  3
               . В резултат на това разпоредбите на Регламент (ЕИО) № 2454/93 на Комисията бяха заменени с разпоредбите на Делегиран регламент (EC) 2015/2446 на Комисията
                  4
                и Регламент за изпълнение (ЕС) 2015/2447 на Комисията
                  5
               .
            
            
               (4)Понастоящем предметът на член 317, параграф 4 от Регламент (ЕИО) № 2454/93 се урежда от член 126, параграф 1 от Делегиран регламент (ЕС) 2015/2446. В посочената разпоредба се предвижда, че за стоките на стойност под прага от 15 000 EUR статусът на съюзни стоки се смята за доказан въз основа на фактура или транспортен документ без заверка от компетентните митнически органи.
            
            
               (5)Поради това, за да се осигури еднакво прилагане на митническото законодателство на Съюза, е целесъобразно обхватът на освобождаването по член 4, буква а) от Регламент (ЕС) № 479/2013 да бъде уеднаквен с обхвата на предвиденото в член 126, параграф 1 от Делегиран регламент (ЕС) 2015/2446.
            
            
               (6)Освен това от съображения за правна сигурност и яснота препратките към Регламент (ЕИО) № 2913/92 и Регламент (ЕИО) № 2454/93 в член 4 от Регламент (ЕС) № 479/2013 следва да бъдат заменени със съответните препратки към Митническия кодекс на Съюза и Делегиран регламент (ЕС) 2015/2446.
            
            
               (7)Поради това е целесъобразно Регламент (ЕС) № 479/2013 да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
         
         
            
               Регламент (ЕС) № 479/2013 се изменя, както следва:
            
            
               (1)
                     В член 2 точка 1 се заменя със следното:
            
            
               „1) „съюзни стоки“ означава стоките съгласно определението в член 5, точка 23 от Регламент (ЕС) № 952/2013;“;
            
            
               (2)
                     Член 4 се изменя, както следва:
            
            
               a)буква а) се заменя със следното:
            
            
               „а)общата стойност на всяка пратка от съюзни стоки, придвижвана през коридора Neum, не надвишава 15 000 EUR или тяхната равностойност в местна валута;“;
            
            
               б) в буква б) подточка i) се заменя със следното:
            
            
               „i)съдържат най-малко доказателства, представени чрез някое от средствата по член 126 от Делегиран регламент (ЕС) 2015/2446.“
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).
               
               
                  
                     (2)
                  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).
               
               
                  
                     (3)
                  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (OB L 269, 10.10.2013 г., стр. 1).
               
               
                  
                     (4)
                  Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).
               
               
                  
                     (5)
                  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).